明叔有語贈贛丞曾幼度次韻簡明叔并寄幼度爲明叔賦買江天詩
作者：趙蕃
朝代：宋

paragraphs: 詩成要落天地間，太虛明月相往還。
聲名或覺四海隘，身乃憔悴窮閉關。
詩中妙理超生死，何但不以彼易此。
我來白下豈徒然，簿書鳬鶩非吾事。
陳君一見投紵衣，刺天翼並青冥垂。
楚人不悞玉在璞，山川終用騂之犁。
曾侯願識今已後，因君示我詩到手。
不惟我輩獨識真，異饌珍羞甘衆口。
幾思插翅飛墮前，漫看璧月缺復圓。
符移催來定不遠，挐音不見聞擔肩。
世人千金買嬋娟，我視棄去如浮烟。
萬言杯水世所捐，顧欲頼以無窮傳。